سلیمان بن یسار

”سلیمان بن یسار“ آپ فقہائے سبعہ میں شمار ہوتے ہیں۔آپ نے 107ھ میں وفات پائی ۔

ولادت 
سلیمان بن یسار کی ولادت 34ھ -(654ء) ایرانی نژاد یسار کے ہاں عثمان غنی رضی اللہ عنہ کے زمانۂ خلافت کے اواخر میں ہوئی۔ وہ ام المومنین سیدہ میمونہ ہلالیہ کے غلام تھے ۔ اس لیے ہلالی کہلاتے تھے۔ ابن حبان کہتے ہیں کہ سیدہ میمونہ نے سلیمان کی ولایت عبد اللہ بن عباس کو سونپ دی تھی۔

نام ونسب 
سلیمان نام، ابو تراب کنیت، ام المومنین حضرت میمونہ کی غلامی کا شرف رکھتے تھے۔ پھر انہوں نے ان کو مکاتب بنادیا تھا، اس غلامی نے سلیمان کو علم و عمل کی دولت سے مالا مال کر دیا تھا۔

حرم نبوی میں آمد ورفت 
حضرت میمونہ رضی اللہ عنہا کی غلامی کے توسل سے سلیمان حضرت عائشہ صدیقہ رضی اللہ عنہ وغیرہ کی خدمت میں آتے جاتے تھے۔ اور وہ ان کی غلامی کے زمانہ تک ان سے پردہ نہ کرتی تھیں خود سلیمان کا بیان ہے کہ میں نے ایک مرتبہ حضرت عائشہ رضی اللہ عنہا  کی خدمت میں حاضر ہو کر بار یابی کی اجازت چاہی، آپ نے آواز پہچان کر فرمایا، تم نے آزادی کے متعلق جو طے کیا تھا،اسے پورا کیا، میں نے عرض کیا، ہاں لیکن ابھی تھوڑا سا باقی ہے، فرمایا تو اندر چلے آؤ، تم اس وقت تک غلام ہو جب تک تمہارے ذمہ کچھ بھی باقی ہے۔

فضل وکمال 
سلیمان اولاً خود ذاتی صلاحیت واستعداد کے لحاظ سے نہایت ذہین اور سمجھدار تھے  پھر انہیں ام المومنین سیدہ میمونہ رضی اللہ عنہا کی غلامی کے تعلق سے مدینہ میں رہنے والے صحابہ کرام کی صحبت سے فیض یاب ہونے کا موقع ملا تھا۔  اس لیے وہ مدینہ میں رہنے والے صحابہ کرام کی صحبت سے فیض یاب ہونے کا موقع ملا تھا، اس لیے وہ مدینہ کے ممتاز ترین علماء میں ہوگئے۔  امام نووی لکھتے ہیں کہ ان کی جلالت اور علمی کمال پر سب کا اتفاق ہے۔

قرآن 
اُن کو قرآن مجید، حدیث نبوی، فقہ ، جملہ علوم میں درک تھا۔ قرآن کے ممتاز قاریوں میں تھے۔

حدیث 
جس گھر کے وہ خادم تھے۔ وہ حدیث نبوی کا سرچشمہ تھا۔  اس لیے قدرۃ احادیث نبوی کا معتدبہ ذخیرہ اُن کے حصہ میں آیا تھا، علامہ ابن سعد لکھتے ہیں کہ وہ عالی مرتبہ، رفیع المنزلت فقیہ، اور کثیر الحدیث تھے۔ 

انہوں نے حدیث میں ام المومنین عائشہ صدیقہ اور میمونہ رضی اللہ عنہما کے خرمن کمال سے زیادہ خوشہ چینی کی تھی۔ اُن کے علاوہ اکابر صحابہ میں زید بن ثابتؓ، عبداللہ بن عمرؓ، عبداللہ بن عباسؓ ، فضل ابن عباسؓ، ابوہریرہؓ، ابو سعید خدریؓ، مقداد بن اسود، عبداللہ بن حذافہ سہمی اور عام محدثین میں جعفر بن عمرو بن امیہ ضمری، عبداللہ بن حارث بن نوفل، عبدالرحمن بن جابر، عراک بن مالک، مالک بن عامر اصبحی وغیرہ سے فیضیاب ہوئے تھے۔

تلامذہ 
حدیث میں ان کے تلامذہ کا دائرہ نہایت وسیع تھا، بعض کے نام یہ ہیں۔ عمرو بن دينار و عبد اللہ بن دينار و عبد اللہ بن فضل ہاشمی و ابوزناد و بكير بن اشج و جعفر بن عبداللہ بن حكم و سالم ابو نضر و صالح بن كيسان و عمرو بن ميمون و محمد بن ابی حرملہ و زہری و مكحول و نافع مولى ابن عمر و يحيى بن سعيد انصاری و يعلی بن حكيم و يونس بن سيف اور محدثین کی ایک جماعت سے.

فقہ 
مگر ان کا خاص اورامتیازی فن فقہ تھا۔ اس میں وہ امامت اور اجتہاد کا درجہ رکھتے تھے، حافظ ذہبی لکھتے ہیں کہ وہ فقیہ علم اور ائمہ اجتہاد میں تھے۔  وہ مدینہ کے ان سات مشہور فقہاء میں تھے، جو اس عہد کے امام فقہ مانے جاتے تھے۔  مسائل طلاق کے خصوصیت کے ساتھ بڑے عالم تھے، قتادہ کا بیان ہے کہ میں ایک مرتبہ مدینہ گیا اور لوگوں سے پوچھا کہ یہاں طلاق کے مسائل کا سب سے بڑا عالم کون ہے،لوگوں نے سلیمان بن یسار کا نام بتایا۔

بعض علماء فقہ میں انہیں ان آئمہ پر جن کی علمی عظمت مسلم تھی ،ترجیح دیتے تھے؛چنانچہ محمد بن حنفیہ کے صاحبزادے حسن انہیں سعید بن مسیب سے زیادہ فہیم سمجھتے تھے،خود ابن مسیب ان کے اتنے معترف تھے کہ جب ان کے پاس کوئی مستفتی آتا تھا تو اسے سلیمان کے پاس بھیج دیتے تھےاور فرماتے تھے موجودہ لوگوں میں سب سے بڑے عالم وہی ہیں۔

زہد وورع 
زہد وعبادت کے اعتبار سے بھی ممتاز شخصیت رکھتے تھے۔ ابوزرعہ کا بیان ہے کہ سلیمان بن یسار مدنی فاضل اور عبادت گزار تھے عجلی ان کے فضائلِ علمی کے ساتھ ان کی عبادت وریاضت کی بھی شہادت دیتے ہیں۔

عفت 
بڑے عفیف وپاک دامن تھے، اگرچہ تابعین کی مقدس جماعت کے لیے عفت و پاک دامنی کوئی بڑا وصف نہیں ہے،لیکن ترغیبات اور آزمائش وامتحان کے موقع پر پورا اترنا ہر شخص کے لیے کمال ہے، سلیمان نہایت حسین و جمیل شخص تھے، ایک مرتبہ ایک عورت نے آپ کے گھر کے اندر آکر دام ڈالنا چاہا، آپ گھر سے نکل کر بھاگ گئے ۔

فقہائے سبعہ 
سلیمان مدینہ کے مفتی تھے اور ان کا شمار اس شہر کے فقہاے سبعہ میں ہوتا تھا۔ اس اعتبار سے ان کی نسبت مدنی تھی۔

کثیر الحدیث 
سلیمان کثیر الحدیث تھے۔ انہوں نے امہات المومنین سیدہ عائشہ،سیدہ ام سلمہ اورسیدہ میمونہ سے، جلیل القدر صحابہ جابر بن عبداﷲ،حسان بن ثابت ،حمزہ بن عمرو، رافع بن خدیج، زیدبن ثابت ،عبدﷲ بن حارث بن نوفل ،عبداللہ بن عمر، مقداد بن اسود، ابو سعید خدری ،عبد اللہ بن عباس، ابو ہریرہ، مسعو د بن حکم، سے حدیث روایت کی ۔
ان سے حدیث رسول سیکھنے والوں میں یہ بڑے بڑے نام ہیں:ان کے بھائی عطا بن یسار، اسامہ بن زید، بکیر بن اشج شامل ہیں
سلیمان بن یسار کو ثقہ اورحجت مانا جاتا تھا ۔
انتہائی خوبرو جوان تھے۔ ایک عورت نے ان کو بہکانے کی کوشش کی تو اسے گھر میں چھوڑ کر بھاگ کھڑے ہوئے۔ وہ کہتی رہ گئی کہ میں تجھے رسوا کر دوں گی۔ حامل علم ہونے کے ساتھ سلیمان عابد وپرہیزگار بھی تھے۔ اکثر روزے سے رہتے۔ انھوں نے دمشق کا سفر بھی کیا اور یزید بن جابر کے مہمان ہوئے ۔

وفات 
سلیمان107ھ- (725ء) میں فوت ہوئے۔ اسی سال سعید بن مسیّب ،علی بن حسین ، زین العابدین اور ابوبکر بن عبد الرحمان مخزومی نے وفات پائی، اس لیے یہ عام الفقہا کے نام سے مشہور ہے۔،

حوالہ جات 

654ء کی پیدائشیں
725ء کی وفیات
تابعین
فقہاء سبعہ
107ھ کی وفیات